РЕГЛАМЕНТ ЗА ИЗПЪЛНЕНИЕ (ЕС) № 1097/2014 НА КОМИСИЯТА
от 17 октомври 2014 година
за изменение на Регламент (ЕС) № 479/2010 по отношение на изпращаните от държавите членки нотификации в сектора на млякото и млечните продукти
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 151, трета алинея и член 223, параграф 3 от него,
като има предвид, че:
(1)
В член 151 от Регламент (ЕС) № 1308/2013 се установява задължението първите изкупвачи на сурово мляко да декларират пред компетентния национален орган, считано от 1 април 2015 г., общото количество сурово мляко, което им е било доставено всеки месец, а държавите членки да уведомяват Комисията за това количество. Следователно в Регламент (ЕС) № 479/2010 на Комисията (2) следва да бъдат установени правила относно периодичността на тези декларации и нотификации.
(2)
Нотификациите, посочени в член 1 от Регламент (ЕС) № 479/2010, се отнасят до схеми за помощ, които вече не са приложими, и поради това следва да бъдат заличени.
(3)
Съгласно Регламент (ЕО) № 792/2009 на Комисията (3) задължението за използване на информационните системи в съответствие със същия регламент беше въведено в Регламент (ЕС) № 479/2010 по силата на Регламент за изпълнение (ЕС) № 1333/2013 на Комисията (4), с изключение на нотификациите, посочени в членове 2, 4 и 6 от Регламент (ЕС) № 479/2010. Адаптирането на информационната система, необходимо за обработката на тези нотификации, ще бъде завършено до края на 2014 г. Поради това Регламент (ЕС) № 479/2010 следва да бъде съответно изменен.
(4)
Мерките, предвидени в настоящия регламент, са в съответствие със становището на Комитета за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 479/2010 се изменя, както следва:
(1)
Глава I се заличава.
(2)
Вмъква се следната глава Iа:
„ГЛАВА Ia
ДОСТАВКИ НА СУРОВО МЛЯКО ЗА ПЪРВИТЕ ИЗКУПВАЧИ
Член 1а
1. Съгласно член 151 от Регламент (ЕС) № 1308/2013, считано от 1 май 2015 г. държавите членки нотифицират Комисията, не по-късно от 25-то число на всеки месец, за общото количество сурово краве мляко, доставено през предходния месец на установените на тяхна територия първи изкупвачи. Общото доставено количество сурово краве мляко се изразява в килограми и се отнася за мляко с реална масленост.
2. Държавите членки вземат необходимите мерки, за да гарантират, че всички установени на тяхна територия първи изкупвачи декларират своевременно пред компетентния национален орган точното количество сурово краве мляко, което им е било доставено всеки месец, така че да бъде спазен срокът, определен в параграф 1.“
(3)
В член 2, параграф 3, буква б) думите „ако е налице“ се заличават.
(4)
В член 4 позоваването на част К се заменя с позоваване на част Й.
(5)
Член 8 се заменя със следното:
„Член 8
1. Нотификациите по настоящия регламент се извършват в съответствие с Регламент (ЕО) № 792/2009 на Комисията (*).
2. Чрез дерогация от параграф 1, до 31 декември 2014 г. нотификациите по членове 2, 4 и 6 се извършват от държавите членки по електронен път при използване на средствата, които Комисията им е предоставила. Формата и съдържанието на нотификациите се определят въз основа на образци или методи, предоставени на компетентните органи от Комисията. Тези образци и методи се адаптират и актуализират, след като бъдат уведомени, според случая, Комитетът, посочен в член 229 от Регламент (ЕС) № 1308/2013, и съответните компетентни органи.
(*) Регламент (ЕО) № 792/2009 на Комисията от 31 август 2009 г. за установяване на подробни правила за нотифицирането на Комисията от страна на държавите членки на информацията и документите във връзка с прилагането на общата организация на пазарите, режима на директните плащания, насърчаването на продажбата на селскостопански продукти и правилата, приложими за най-отдалечените райони и малките острови в Егейско море (ОВ L 228, 1.9.2009 г., стр. 3).“" 						
Член 2
Настоящият регламент влиза в сила на седмия ден след деня на публикуването му в Официален вестник на Европейския съюз.
Той се прилага от 1 ноември 2014 г.
Член 1, параграф 2 обаче се прилага от 1 май 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 октомври 2014 година.